Christopher Panayiotou borgtog geweierChristopher Panayiotou tydens ‘n vorige hofverskyning. Foto: ANA Jayde se familie het hardop “ja” uitgeroep en hul hande in die lug gegooi nadat landdros Abigail Beaton die aankondiging gemaak het. Beaton was nog in die hof toe mense in die openbare galery begin hande klap het en haar geprys het vir haar beslissing. “Daar is geregtigheid” en “dankie Here” het van die mense geskree. Toni Inggs, Jayde se suster, het in trane uitgebars. Haar en Jayde se pa, Derek, het haar getroos. “Ek is baie gelukkig met die uitspraak. Ons kon nie vir beter gevra het nie,” het Inggs gesê. “My hart is steeds gebreek maar dit is ŉ stap in die regte rigting. Dankie aan almal wat ons ondersteun het.” Beaton het in haar uitspraak gesê sy het die bewyse in geheel sowel as die argumente en regspraak wat aan haar voorgelê is, oorweeg. Sy het gesê die beskuldigde staan tereg op ŉ skedule ses-aanklag en dat die onus dus op hom gerus het om te bewys waarom dit van belang is om hom op borgtog vry te laat. “Hy het nie daarin geslaag om dit te doen nie,” het Beaton gesê. Sy sal aanstaande Vrydag die volle redes vir haar besluit in die hofrekord inlees. Christopher se familie was nie in die hof toe hy borgtog geweier is nie. Panayiotou het glo sy werknemer, Thando Siyoli, betaal om die huurmoord van sy vrou te reël. Siyoli het as uitsmyter gewerk by ŉ nagklub wat Panayiotou besit. Siyoli het glo vir Sizwezakhe Vumazonke genader om die moord uit te voer. Panayiotou het na bewering R70 000 vir die moord betaal, waarvan Vumazonke R40 000 ontvang het en Siyoli R30 000. Klik hier vir alle vorige berigte oor die Jayde Panayiotou-saak op Maroela Media.